Pentru a-şi mări popularitatea, Aeroportul Internaţional Oradea va aplica aceleaşi metode ca rivalii săi, implementând un serviciu de transfer rutier regulat, ale cărui curse vor porni din Cluj-Napoca, Arad, Satu Mare şi Zalău, oprind pe drum şi în alte localităţi. De asemenea, la Oradea vor putea fi aduşi pasageri din Debreţin.

Hai la Oradea!

Lansarea serviciilor de transfer către şi de la Aeroportul Internaţional Oradea a fost făcută, joi, printr-o conferinţă de prezentare a acestora la care au participat directorul general Gheorghe Paşc, preşedintele CJ Bihor, Pásztor Sándor, respectiv Florin Crişan, director general Alis Holidays şi Ionuţ Stan, director general Transfero.

Aceştia doi din urmă administrează plaforma Transfero, care oferă servicii de transport de pasageri deja la aeroporturile "Otopeni" din Bucureşti şi "Avram Iancu" din Cluj-Napoca, cu microbuze de ultimă generaţie.

Potrivit înţelegerii prezentate joi, serviciile de transfer vor fi disponibile spre şi de la Oradea pentru Cluj-Napoca (oprind pe traseu în Floreşti, Gilău şi Huedin), Zalău (pe traseu Suplacu de Barcău, Marghita, Sălard), Satu-Mare (opriri în Carei, Valea lui Mihai şi Săcueni), respectiv Arad (opriri în Chişineu de Criş, Salonta). De asemenea, vor fi operaţionale, de la 1 iunie, şi curse spre şi dinspre Băile Felix.

Cursele Cluj-Napoca - Aeroportul Oradea sunt deja operaţionale, cu câte patru curse pe zi, în timp ce din celelalte destinaţii vor fi 1-2 curse zilnic, în funcţie de orarul zborurilor de la Aeroport. Transferul dinspre Arad va porni, cel mai probabil, la jumătatea lunii iunie, în timp ce cele din Zalău şi Satu Mare, de la 1 septembrie.

Mai tari ca Debreţinul

Gheorghe Paşc a anunţat, totodată, că oferta se va extinde şi spre Ungaria, mai exact spre Debreţin. "Nu ascundem faptul suntem aproape de finalizarea tratativelor pentru aducerea pasagerilor din Ungaria. Vom face la fel cum a făcut aeroportul nostru vecin din Debreţin, care a colectat pasageri din România, prin amplasarea unui punct în Oradea", a spus directorul Aeroportului. Cel mai probabil transferurile care vor pleca din Debreţin vor începe în luna septembrie.

La rândul său, preşedintele CJ Bihor, Pásztor Sándor, a spus că Oradea are două avantaje faţă de Debreţin. "Avem două posibilităţi de concurare: am câştigat concursul pe diversitate, avem mult mai multe curse deja din Oradea decât Debreţinul, şi suntem esenţial mai ieftini decât ce există dincolo (n.r. – în ceea ce priveşte preţurile biletelor de avion). Mai este o problemă cu timpul. Ne încurcă dacă există blocaj în graniţă de câte două ore, cum s-a întâmplat lunile trecute", a spus Pásztor.

Bilete între 6 şi 12 euro

Preţurile pentru serviciile de transfer spre Oradea vor varia între 6 şi 12 euro în funcţie de distanţa locului de îmbarcare. Dacă îşi rezervă locul înainte cu o lună, pasagerii vor putea beneficia, însă, de preţul redus de 2,99 euro.

Tarifele normale vor fi: Arad: 12 euro, Carei 10 euro, Chişineu Criş şi Marghita 9 euro, Săcuieni 6 euro, Salonta 5 euro, Satu Mare 12 euro, Suplacu de Barcău 10 euro, Valea lui Mihai 8 euro, Zalău 12 euro. Cursele spre Băile Felix vor costa 3 euro.

Transfero foloseşte microbuze cu 8+1 locuri, respectiv 19 locuri, marca Mercedes, fabricate în 2016, cu Wi-Fi şi outlet de priză la fiecare scaun. Biletele pentru acest serviciu se vând pe site-ul oficial transfero.ro.

Pe răspunderea lor…

De asemenea, acestea vor putea fi cumpărate, pe viitor, şi de site-urile agenţiilor de turism locale, pe site-ul Aeroportului Internaţional Oradea, pe cel al Consiliului Judeţean. "Suntem în tratative şi cu companiile Blue Air, respectiv Ryanair, care vor introduce această posibilitate de cumpărare a biletelor de transfer pe site-urile lor, astfel încât pasagerii să-şi poată asigura şi transportul rutier până acasă", a spus Florin Crişan, director general Alis Holidays.

Totodată, acesta a subliniat că firma îşi asumă responsabilitatea pentru orarul curselor. "Pentru rezervarea voucherului de călătorie avem nevoie de codul biletului de avion. De multe ori avionul întârzie şi colegii noştri trebuie să ştie pe ce zbor vine pasagerul, ca să-l aşteptăm dacă ne permite programul. Dacă nu, va primi loc pe următorul transfer pe care avem locuri disponibile fără să plătească diferenţa de bilet. Un alt lucru important este faptul că noi garantăm biletul de avion pasagerilor, dacă întârzierea este din cauza noastră", a precizat Crişan.